CELEX: 52021PC0472
Language: el
Date: 2021-08-12
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την εφαρμογή των διατάξεων του κεκτημένου του Σένγκεν στον τομέα του συστήματος πληροφοριών Σένγκεν στην Κυπριακή Δημοκρατία

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.8.2021
            COM(2021) 472 final
            2021/0266(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με την εφαρμογή των διατάξεων του κεκτημένου του Σένγκεν στον τομέα του συστήματος πληροφοριών Σένγκεν στην Κυπριακή Δημοκρατία
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Σύμφωνα με το άρθρο 3 παράγραφοι 1 και 2 της πράξης προσχώρησης στην Ευρωπαϊκή Ένωση του 2003
                  1
                ορισμένες διατάξεις του κεκτημένου του Σένγκεν εφαρμόζονται ήδη στην Κύπρο από την ημερομηνία προσχώρησης, ενώ άλλες διατάξεις εφαρμόζονται μόνο έπειτα από απόφαση του Συμβουλίου για τον σκοπό αυτόν, αφότου εξακριβωθεί ότι πληρούνται οι απαραίτητοι όροι για την εφαρμογή όλων των τμημάτων του σχετικού κεκτημένου. Η εν λόγω εξακρίβωση διενεργείται σύμφωνα με τις σχετικές διαδικασίες αξιολόγησης του Σένγκεν. 
            
            
               Ο κανονισμός (ΕΕ) αριθ. 1053/2013 του Συμβουλίου σχετικά με τη θέσπιση ενός μηχανισμού αξιολόγησης και παρακολούθησης για την επαλήθευση της εφαρμογής του κεκτημένου του Σένγκεν
                  2
                προβλέπει τις εν λόγω διαδικασίες αξιολόγησης του Σένγκεν. Στις 28 Μαΐου 2019 η Κύπρος δήλωσε την ετοιμότητα και τη δέσμευσή της να εφαρμόσει όλα τα μέρη του κεκτημένου του Σένγκεν και να υποβληθεί στις αξιολογήσεις του Σένγκεν, λαμβανομένων υπόψη των ειδικών συνθηκών της Κύπρου, στο μέτρο του δυνατού, όπως αναγνωρίζονται στο πρωτόκολλο αριθ. 10 της Πράξης προσχώρησης του 2003. Σύμφωνα με τον κανονισμό (ΕΕ) αριθ. 1053/2013 του Συμβουλίου η Επιτροπή τροποποίησε το ετήσιο
                  3
                και το πολυετές
                  4
                πρόγραμμα αξιολόγησης στις 15 Οκτωβρίου 2019 ώστε να συμπεριληφθεί η αξιολόγηση της Κύπρου το 2019 και το 2020. Το γεωγραφικό πεδίο εφαρμογής των αξιολογήσεων του Σένγκεν λαμβάνει υπόψη τις ειδικές συνθήκες της Κύπρου.
            
            
               Η αξιολόγηση του Σένγκεν στον τομέα του συστήματος πληροφοριών Σένγκεν μπορεί να πραγματοποιηθεί μόνον όταν το εν λόγω σύστημα τεθεί σε λειτουργία στην Κύπρο. Ως εκ τούτου, καλείται το Συμβούλιο να εγκρίνει απόφαση σχετικά με τη θέση σε εφαρμογή των διατάξεων του κεκτημένου του Σένγκεν στον τομέα του συστήματος πληροφοριών Σένγκεν στην Κύπρο. 
            
            
               Το Συμβούλιο μπορεί να λάβει τέτοια απόφαση μόνον αφότου η Κύπρος έχει προβεί στις αναγκαίες τεχνικές και νομικές ρυθμίσεις, μεταξύ άλλων και σχετικά με την προστασία των δεδομένων, με σκοπό την επεξεργασία δεδομένων του συστήματος πληροφοριών Σένγκεν και την ανταλλαγή συμπληρωματικών πληροφοριών. Συνεπώς, η αξιολόγηση του Σένγκεν για την εξακρίβωση του επιπέδου προστασίας των δεδομένων στην Κύπρο πραγματοποιήθηκε τον Νοέμβριο του 2019. Μετά τη θετική γνώμη της επιτροπής Σένγκεν
                  5
                της 5ης Νοεμβρίου 2020, η Επιτροπή εξέδωσε, με εκτελεστική απόφαση της Επιτροπής
                  6
               , την έκθεση αξιολόγησης με την οποία επιβεβαιώνεται ότι τηρείται ικανοποιητικό επίπεδο προστασίας των δεδομένων. 
            
            
               Στο μεταξύ επιτόπιες ομάδες πραγματοποίησαν επισκέψεις αξιολόγησης του Σένγκεν στην Κύπρο όσον αφορά άλλους τομείς του κεκτημένου του Σένγκεν και συγκεκριμένα τις επιστροφές (Νοέμβριος του 2020), την αστυνομική συνεργασία (Φεβρουάριος του 2021) και τα εξωτερικά σύνορα (Φεβρουάριος του 2021).
            
            
               Επιπλέον, στις 3 Δεκεμβρίου 2020 η συμβουλευτική ομάδα του συστήματος πληροφοριών Σένγκεν II
                  7
               , στηριζόμενη στα αποτελέσματα της συνοπτικής έκθεσης δοκιμών (2020-377) που εκπόνησε ο Ευρωπαϊκός Οργανισμός για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης, επιβεβαίωσε ότι από τεχνική άποψη το κυπριακό εθνικό σύστημα είναι έτοιμο να ενταχθεί στο σύστημα πληροφοριών Σένγκεν και ότι είναι κατάλληλο γι’ αυτόν τον σκοπό. 
            
            
               Κατά συνέπεια, είναι πλέον δυνατό για το Συμβούλιο να καθορίσει την ημερομηνία έναρξης εφαρμογής του κεκτημένου του Σένγκεν στον τομέα του συστήματος πληροφοριών Σένγκεν στην Κύπρο. Η έναρξη ισχύος της παρούσας απόφασης θα πρέπει να επιτρέψει τη μεταφορά δεδομένων του συστήματος πληροφοριών Σένγκεν στην Κύπρο. Η χρήση αυτών των δεδομένων στην Κύπρο θα πρέπει να επιτρέψει στην Επιτροπή να εξακριβώσει, σύμφωνα με τις διαδικασίες αξιολόγησης του Σένγκεν, ότι εφαρμόζονται ορθά οι διατάξεις που αφορούν το σύστημα πληροφοριών Σένγκεν.
            
            
               Στη χρήση του συστήματος πληροφοριών Σένγκεν στην Κύπρο θα επιβληθούν ορισμένοι περιορισμοί, μέχρις ότου το Συμβούλιο αποφασίσει σχετικά με την πλήρη εφαρμογή του κεκτημένου του Σένγκεν στην Κύπρο και σχετικά με την κατάργηση των ελέγχων στα εσωτερικά σύνορα. Η απόφαση αυτή θα ληφθεί μόνο όταν έχει εξακριβωθεί ότι πληρούνται οι απαραίτητοι όροι για την εφαρμογή όλων των τμημάτων του σχετικού κεκτημένου στην Κύπρο σύμφωνα με το άρθρο 3 παράγραφος 2 της Πράξης προσχώρησης. 
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η παρούσα πρόταση έχει ως σκοπό να θέσει σε ισχύ τις ισχύουσες διατάξεις στον τομέα του συστήματος πληροφοριών Σένγκεν στην Κύπρο.
               
            
            
               •Συνέπεια με άλλες πολιτικές της Ένωσης
            
            
               
                  Η παρούσα πρόταση συνδέεται με τις διατάξεις του κεκτημένου του Σένγκεν στον τομέα της προστασίας δεδομένων και της αστυνομικής συνεργασίας. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 3 παράγραφος 2 της Πράξης Προσχώρησης της Κύπρου στην Ευρωπαϊκή Ένωση του 2003. 
            
            
                •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               Το άρθρο 3 παράγραφος 2 της Πράξης Προσχώρησης του 2003 ορίζει ότι οι διατάξεις του κεκτημένου του Σένγκεν οι οποίες δεν αναφέρονται στο άρθρο 3 παράγραφος 1 της εν λόγω πράξης, εφαρμόζονται στην Κύπρο μόνο έπειτα από απόφαση του Συμβουλίου για τον σκοπό αυτόν.
            
            
               •Αναλογικότητα
            
            
               Το άρθρο 15 παράγραφος 2 του κανονισμού (ΕΕ) αριθ. 1053/2013 του Συμβουλίου αποτυπώνει τις συγκεκριμένες αρμοδιότητες που ανατίθενται στο Συμβούλιο στο πεδίο της αμοιβαίας αξιολόγησης της υλοποίησης των πολιτικών της Ένωσης εντός του χώρου ελευθερίας, ασφάλειας και δικαιοσύνης.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               Σύμφωνα με το άρθρο 14 παράγραφος 5 και το άρθρο 21 παράγραφος 2 του κανονισμού (ΕΕ) αριθ. 1053/2013 του Συμβουλίου, τα κράτη μέλη διατύπωσαν θετική γνώμη επί της έκθεσης αξιολόγησης στον τομέα της προστασίας των δεδομένων στην επιτροπή Σένγκεν που συνήλθε στις 9 Ιουλίου 2020. Η έκθεση εγκρίθηκε στις 5 Νοεμβρίου 2020.
            
            
               •Συλλογή και χρήση εμπειρογνωσίας
            
            
               
                  Άνευ αντικειμένου.
               
            
            
               •Εκτίμηση των επιπτώσεων
            
            
               
                  Άνευ αντικειμένου.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Άνευ αντικειμένου.
               
            
            
               •Θεμελιώδη δικαιώματα
            
            
               
                  Η προστασία των θεμελιωδών δικαιωμάτων κατά την εφαρμογή του κεκτημένου του Σένγκεν λαμβάνεται υπόψη κατά τη διαδικασία αξιολόγησης του Σένγκεν.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Άνευ αντικειμένου.
               
            
            
               5.ΛΟΙΠΑ ΣΤΟΙΧΕΙΑ
            
            
               Άνευ αντικειμένου.
            
         
         
            
               2021/0266 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την εφαρμογή των διατάξεων του κεκτημένου του Σένγκεν στον τομέα του συστήματος πληροφοριών Σένγκεν στην Κυπριακή Δημοκρατία
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη την πράξη προσχώρησης του 2003 και ιδίως το άρθρο 3 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  8
               , 
            
            
               Εκτιμώντας τα ακόλουθα:
            
            
               (1)Το άρθρο 3 παράγραφος 2 της Πράξης Προσχώρησης της Κύπρου του 2003 προβλέπει ότι οι διατάξεις του κεκτημένου του Σένγκεν οι οποίες δεν αναφέρονται στο άρθρο 3 παράγραφος 1 της εν λόγω πράξης, εφαρμόζονται στην Κύπρο μόνον βάσει απόφασης του Συμβουλίου για τον σκοπό αυτόν, αφότου εξακριβωθεί, σύμφωνα με τις εφαρμοστέες διαδικασίες αξιολόγησης του Σένγκεν, ότι πληρούνται οι απαραίτητοι όροι για την εφαρμογή όλων των τμημάτων του σχετικού κεκτημένου στην Κύπρο, συμπεριλαμβανομένης της αποτελεσματικής εφαρμογής όλων των κανόνων του Σένγκεν σύμφωνα με τα συμφωνηθέντα κοινά πρότυπα και τις θεμελιώδεις αρχές. 
            
            
               (2)Οι εφαρμοστέες διαδικασίες αξιολόγησης του Σένγκεν παρατίθενται στον κανονισμό (ΕΕ) αριθ. 1053/2013 του Συμβουλίου
                  9
               . Ωστόσο, κατά την αξιολόγηση αυτή πρέπει να ληφθούν υπόψη οι ειδικές συνθήκες της Κύπρου, όπως αναγνωρίζονται στο Πρωτόκολλο αριθ. 10 της Πράξης Προσχώρησης του 2003. Επιπλέον, στη δήλωση ετοιμότητάς της η Κύπρος εξέφρασε εκ νέου τη δέσμευσή της, μόλις ολοκληρωθεί η αξιολόγηση, να υποβληθεί σε τακτικές περαιτέρω αξιολογήσεις του Σένγκεν σχετικά με τις πτυχές του κεκτημένου του Σένγκεν που θα καταστούν εφαρμοστέες από το Συμβούλιο έως τότε.
            
            
               (3)Η αξιολόγηση του Σένγκεν σχετικά με την προστασία των δεδομένων διενεργήθηκε στην Κύπρο τον Νοέμβριο του 2019. Η έκθεση αξιολόγησης, η οποία εγκρίθηκε με την εκτελεστική απόφαση C(2020)8150 της Επιτροπής σύμφωνα με το άρθρο 14 παράγραφος 5 του κανονισμού (ΕΕ) αριθ. 1053/2013 της 7ης Οκτωβρίου 2013, επιβεβαίωσε ότι η Κύπρος πληροί τους απαραίτητους όρους σχετικά με την εφαρμογή του κεκτημένου του Σένγκεν όσον αφορά την προστασία των δεδομένων. 
            
            
               (4)Σύμφωνα με το άρθρο 1 παράγραφος 1 της εκτελεστικής απόφασης (ΕΕ) 2015/450 της Επιτροπής
                  10
                έχει επαληθευτεί ότι από τεχνική άποψη το εθνικό σύστημα της Κύπρου είναι έτοιμο να ενταχθεί στο σύστημα πληροφοριών Σένγκεν.
            
            
               (5)Η Κύπρος έχει πραγματοποιήσει τις αναγκαίες τεχνικές και νομικές ρυθμίσεις για την επεξεργασία δεδομένων του συστημάτος πληροφοριών Σένγκεν και την ανταλλαγή συμπληρωματικών πληροφοριών, οπότε είναι πλέον δυνατό για το Συμβούλιο να καθορίσει την ημερομηνία στην οποία το κεκτημένο του Σένγκεν στον τομέα του συστήματος πληροφοριών Σένγκεν θα αρχίσει να εφαρμόζεται στην Κύπρο.
            
            
               (6)Η παρούσα απόφαση θα επιτρέψει τη μεταφορά δεδομένων του συστήματος πληροφοριών Σένγκεν στην Κύπρο. Η χρήση των δεδομένων αυτών στην πράξη θα επιτρέψει στην Επιτροπή να εξακριβώσει την ορθή εφαρμογή των διατάξεων του κεκτημένου του Σένγκεν που αφορούν το σύστημα πληροφοριών Σένγκεν στην Κύπρο. Αφού εξακριβώσει ότι πληρούνται οι απαραίτητοι όροι για την εφαρμογή όλων των τμημάτων του κεκτημένου του Σένγκεν στην Κύπρο, το Συμβούλιο θα πρέπει να αποφασίσει σχετικά με την κατάργηση των ελέγχων στα εσωτερικά σύνορα.
            
            
               (7)Το Συμβούλιο θα πρέπει να εκδώσει χωριστή απόφαση όσον αφορά τον καθορισμό της ημερομηνίας κατάργησης των ελέγχων στα εσωτερικά σύνορα με την Κύπρο. Θα πρέπει να επιβληθούν ορισμένοι περιορισμοί όσον αφορά τη χρήση του συστήματος πληροφοριών Σένγκεν στην Κύπρο έως την ημερομηνία που προβλέπεται στην εν λόγω απόφαση.
            
            
               (8)Όσον αφορά την Ισλανδία και τη Νορβηγία, η παρούσα απόφαση συνιστά ανάπτυξη των διατάξεων του κεκτημένου του Σένγκεν κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση τους με τη θέση σε ισχύ, την εφαρμογή και την ανάπτυξη του κεκτημένου του Σένγκεν
                  11
               , που εμπίπτουν στον τομέα που αναφέρεται στο άρθρο 1 της απόφασης 1999/437/ΕΚ του Συμβουλίου
                  12
               .
            
            
               (9)Όσον αφορά την Ελβετία, η παρούσα απόφαση συνιστά ανάπτυξη των διατάξεων του κεκτημένου του Σένγκεν κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν
                  13
               , που εμπίπτουν στον τομέα που αναφέρεται στο άρθρο 1 της απόφασης 1999/437/ΕΚ σε συνδυασμό με το άρθρο 3 της απόφασης 2008/146/ΕΚ του Συμβουλίου
                  14
                και με το άρθρο 3 της απόφασης 2008/149/ΔΕΥ του Συμβουλίου
                  15
               .
            
            
               (10)Όσον αφορά το Λιχτενστάιν, η παρούσα απόφαση συνιστά ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου που υπεγράφη μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν
                  16
               , που εμπίπτουν στον τομέα που αναφέρεται στο άρθρο 1 στοιχείο Ζ της απόφασης 1999/437/ΕΚ, σε συνδυασμό με το άρθρο 3 της απόφασης 2011/349/ΕΕ του Συμβουλίου
                  17
                και με το άρθρο 3 της απόφασης 2011/350/ΕΕ του Συμβουλίου
                  18
               ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               1.Υπό τις προϋποθέσεις που ορίζονται στο παρόν άρθρο, από […]* [να συμπληρωθεί η ημερομηνία από το Συμβούλιο], οι διατάξεις του κεκτημένου του Σένγκεν όσον αφορά το σύστημα πληροφοριών Σένγκεν, όπως αναφέρονται στο παράρτημα της παρούσας απόφασης, εφαρμόζονται στην Κυπριακή Δημοκρατία στις σχέσεις της με:
            
            
               α)το Βασίλειο του Βελγίου, τη Δημοκρατία της Βουλγαρίας, τη Δημοκρατία της Κροατίας, την Τσεχική Δημοκρατία, το Βασίλειο της Δανίας, την Ομοσπονδιακή Δημοκρατία της Γερμανίας, τη Δημοκρατία της Εσθονίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, τη Δημοκρατία της Λετονίας, τη Δημοκρατία της Λιθουανίας, το Μεγάλο Δουκάτο του Λουξεμβούργου, την Ουγγαρία, τη Δημοκρατία της Μάλτας, το Βασίλειο των Κάτω Χωρών, τη Δημοκρατία της Αυστρίας, τη Δημοκρατία της Πολωνίας, την Πορτογαλική Δημοκρατία, τη Ρουμανία, τη Δημοκρατία της Σλοβενίας, τη Σλοβακική Δημοκρατία, τη Δημοκρατία της Φινλανδίας και το Βασίλειο της Σουηδίας·
            
            
               β)την Ιρλανδία σχετικά με τις διατάξεις που αναφέρονται στην απόφαση 2007/533/ΔΕΥ του Συμβουλίου
                  19
               ·
            
            
               γ)τη Δημοκρατία της Ισλανδίας, το Πριγκιπάτο του Λιχτενστάιν, το Βασίλειο της Νορβηγίας και την Ελβετική Συνομοσπονδία.
            
            
               2.Από [...] * [η ημερομηνία συμπληρώνεται από το Συμβούλιο] οι ακόλουθες καταχωρίσεις, συμπληρωματικές πληροφορίες και πρόσθετα δεδομένα μπορούν να κοινοποιούνται στην Κύπρο σύμφωνα με τις διατάξεις της απόφασης 2007/533/ΔΕΥ και του κανονισμού (ΕΚ) αριθ. 1987/2006 του Ευρωπαϊκού Κοινοβουλίου και τουΣυμβουλίου
                  20
               :
            
            
               α)καταχωρίσεις όπως ορίζονται στο άρθρο 3 παράγραφος 1 στοιχείο α) της εν λόγω απόφασης και στο άρθρο 3 στοιχείο α) του εν λόγω κανονισμού·
            
            
               β)συμπληρωματικές πληροφορίες και πρόσθετα δεδομένα, όπως ορίζονται στο άρθρο 3 παράγραφος 1 στοιχεία β) και γ) της εν λόγω απόφασης και στο άρθρο 3 στοιχεία β) και γ) του εν λόγω κανονισμού, τα οποία συνδέονται με τις εν λόγω καταχωρίσεις.
            
            
               3.Από [...] * [η ημερομηνία συμπληρώνεται από το Συμβούλιο], η Κύπρος είναι σε θέση να εισάγει καταχωρίσεις και πρόσθετα δεδομένα στο σύστημα πληροφοριών Σένγκεν, να χρησιμοποιεί δεδομένα του εν λόγω συστήματος και να ανταλλάσσει συμπληρωματικές πληροφορίες, με την επιφύλαξη των διατάξεων της παραγράφου 4.
            
            
               4.Έως ότου καταργηθούν οι έλεγχοι στα εσωτερικά σύνορα με την Κύπρο, η Κύπρος:
            
            
               α)δεν υποχρεούται να αρνείται την είσοδο ή τη διαμονή στο έδαφός της σε υπηκόους τρίτων χωρών για τους οποίους έχει εκδοθεί καταχώριση από άλλο κράτος μέλος με σκοπό την απαγόρευση εισόδου ή διαμονής, σύμφωνα με το άρθρο 24 του κανονισμού (ΕΚ) αριθ. 1987/2006·
            
            
               β)αποφεύγει να εισάγει στο σύστημα πληροφοριών Σένγκεν καταχωρίσεις και πρόσθετα δεδομένα, καθώς και να ανταλλάσσει συμπληρωματικές πληροφορίες σχετικά με υπηκόους τρίτων χωρών με σκοπό την άρνηση εισόδου ή διαμονής, σύμφωνα με το άρθρο 24 του κανονισμού (ΕΚ) αριθ. 1987/2006.
            
            
               Άρθρο 2
            
            
               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Άρθρο 3
            
            
               Η παρούσα απόφαση απευθύνεται στα κράτη μέλη σύμφωνα με τις Συνθήκες.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 236 της 23.9.2003, σ. 33.
               
               
                  
                     (2)
                  
                        ΕΕ L 295 της 6.11.2013, σ. 27.
               
               
                  
                     (3)
                  
                        C (2019) 7326.
               
               
                  
                     (4)
                  
                        C (2019) 7278.
               
               
                  
                     (5)
                  
                        Επιτροπή που συστάθηκε με το άρθρο 21 του κανονισμού (ΕΕ) αριθ. 1053/2013 του Συμβουλίου.
               
               
                  
                     (6)
                  
                        C (2020) 8150.
               
               
                  
                     (7)
                  
                        Η συμβουλευτική ομάδα του συστήματος πληροφοριών Σένγκεν II δημιουργήθηκε για να παρέχει στο διοικητικό συμβούλιο του Ευρωπαϊκού Οργανισμού για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA) εμπειρογνωμοσύνη σχετικά με το κεντρικό σύστημα του συστήματος πληροφοριών Σένγκεν II. Η συμβουλευτική ομάδα απαρτίζεται από εκπροσώπους των κρατών μελών και της Επιτροπής. Οι διαδικασίες για τη λειτουργία και τη συνεργασία των συμβουλευτικών ομάδων καθορίζονται από το διοικητικό συμβούλιο στον εσωτερικό κανονισμό του eu-LISA.
               
               
                  
                     (8)
                  
                        ΕΕ C της [xx], σ. [XX].
               
               
                  
                     (9)
                  
                        Κανονισμός (ΕΕ) αριθ. 1053/2013 του Συμβουλίου, της 7ης Οκτωβρίου 2013, σχετικά με τη θέσπιση ενός μηχανισμού αξιολόγησης και παρακολούθησης για την επαλήθευση της εφαρμογής του κεκτημένου του Σένγκεν και την κατάργηση της απόφασης της εκτελεστικής επιτροπής της 16ης Σεπτεμβρίου 1998 σχετικά με τη σύσταση της μόνιμης επιτροπής για την αξιολόγηση και την εφαρμογή της σύμβασης Σένγκεν (ΕΕ L 295 της 6.11.2013, σ. 27).
               
               
                  
                     (10)
                  
                        Εκτελεστική απόφαση (ΕΕ) 2015/450 της Επιτροπής, της 16ης Μαρτίου 2015, για τον καθορισμό των απαιτήσεων δοκιμών για τα κράτη μέλη που εντάσσονται στο Σύστημα Πληροφοριών Σένγκεν δεύτερης γενιάς (SIS II) ή που μεταβάλλουν ουσιωδώς τα εθνικά τους συστήματα που συνδέονται άμεσα με αυτό (ΕΕ L 74 της 18.3.2015, σ. 31).
               
               
                  
                     (11)
                  
                        ΕΕ L 176 της 10.7.1999, σ. 36.
               
               
                  
                     (12)
                  
                        Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
               
               
                  
                     (13)
                  
                        ΕΕ L 53 της 27.2.2008, σ. 52.
               
               
                  
                     (14)
                  
                        Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
               
               
                  
                     (15)
                  
                        Απόφαση 2008/149/ΔΕΥ του Συμβουλίου, της 28ης Ιανουαρίου 2008, για την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 50).
               
               
                  
                     (16)
                  
                        ΕΕ L 160 της 18.6.2011, σ. 21.
               
               
                  
                     (17)
                  
                        Απόφαση 2011/349/ΕE του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν όσον αφορά ιδίως τη δικαστική συνεργασία σε ποινικά θέματα και την αστυνομική συνεργασία (ΕΕ L 160 της 18.6.2011, σ. 1).
               
               
                  
                     (18)
                  
                        Απόφαση 2011/350/ΕE του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).
               
               
                  
                     (19)
                  
                        Απόφαση 2007/533/ΔΕΥ του Συμβουλίου, της 12ης Ιουνίου 2007, σχετικά με την εγκατάσταση, τη λειτουργία και τη χρήση του συστήματος πληροφοριών Σένγκεν δεύτερης γενιάς (SIS II) (ΕΕ L 205 της 7.8.2007, σ. 63).
               
               
                  
                     (20)
                  
                        Κανονισμός (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II) (ΕΕ L 381 της 28.12.2006, σ. 4).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.8.2021
            COM(2021) 472 final
            ΠΑΡΑΡΤΗΜΑ 
            της πρότασης
            απόφασης του Συμβουλίου
            σχετικά με την εφαρμογή των διατάξεων του κεκτημένου του Σένγκεν στον τομέα του συστήματος πληροφοριών Σένγκεν στην Κυπριακή Δημοκρατία
            
               
         
         
            
               ΠΑΡΑΡΤΗΜΑ
            
            
               Κατάλογος των διατάξεων του κεκτημένου του Σένγκεν που αφορούν το σύστημα πληροφοριών Σένγκεν, οι οποίες αναφέρονται στο άρθρο 1 παράγραφος 1
            
            
               1.Κανονισμός (ΕΚ) αριθ. 1986/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την πρόσβαση στο Σύστημα Πληροφοριών Σένγκεν δεύτερης γενιάς (SIS II) των υπηρεσιών των κρατών μελών που είναι υπεύθυνες για την έκδοση αδειών κυκλοφορίας οχημάτων
                  1
               ·
            
            
               2.Κανονισμός (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II)
                  2
               ·
            
            
               3.Απόφαση 2007/533/ΔΕΥ του Συμβουλίου, της 12ης Ιουνίου 2007, για την εγκατάσταση, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II)
                  3
               . 
            
         
         
            
                  
                     (1)
                  
                        ΕΕ L 381 της 28.12.2006, σ. 1.
               
               
                  
                     (2)
                  
                        ΕΕ L 381 της 28.12.2006, σ. 4.
               
               
                  
                     (3)
                  
                        ΕΕ L 205 της 7.8.2007, σ. 63.